Senekal: Tweede verdagte Maandag in hofDie landdroshof op Senekal. (Foto: Maroela Media) ŉ Tweede verdagte wat in hegtenis geneem is in verband met voorverlede week se oproer in Senekal in die Vrystaat, verskyn na verwagting Maandag in die landdroshof op die dorp. Die 33-jarige man word van openbare geweld, brandstigting, opsetlike saakbeskadiging en poging tot moord beskuldig. André Pienaar, ook ŉ sakeman van die dorp, is reeds voorverlede week op aanklag van openbare geweld, aanhitsing tot geweld en poging tot moord in verband met dieselfde voorval in hegtenis geneem. Sy aansoek om borgtog is in die Senekal-landdroshof van die hand gewys en hy het hom tot die hooggeregshof in Bloemfontein gewend in ŉ poging om die besluit te laat omkeer. Dié hof sal na verwagting vandag uitspraak lewer in die verband. ŉ Spontane betoging buite die landdroshof voorverlede Dinsdag het handuit geruk toe die jong Brendin Horner, ŉ plaasbestuurder van die streek, se twee vermeende moordenaars daar in die hof verskyn het. ŉ Polisievoertuig is omgekeer en het aan die brand geraak, terwyl skade glo ook aan die hofgebou aangerig is. Kapt. Gerhardus Myburgh, ondersoekbeampte in die saak, het Vrydag in Sekwete Mahlamba (32) en Sekola Matlaletsa (44) – die twee moordbeskuldigdes – se aansoek om borgtog getuig benewens die skade aan die polisievoertuig is brandende stukkies papier ook in die aanhoudingselle van die hof gegooi waar die twee verdagtes aangehou is. Hy het dié inligting verskaf in antwoord op ŉ vraag oor of hy ten gunste van borgtog vir die twee is. Volgens Myburgh is dit vermoedelik gedoen in ŉ poging om die selle aan die brand te steek. Myburgh het ook getuig hy glo indien die oproerige betogers dit reggekry het om by Mahlamba en Matlaletsa in die selle uit te kom, hulle “nie vandag hier sou gestaan het nie”.